**NAUDOTOJŲ APTARNAVIMO TARNYBOS INFORMACINĖS SISTEMOS**

**SUKŪRIMO, ĮDIEGIMO IR PRIEŽIŪROS PASLAUGŲ TEIKIMO**

**SUTARTIS**

2021 m. d. Nr. 1SUT-

Vilnius

**Valstybinė ligonių kasa prie Sveikatos apsaugos ministerijos** (toliau – Užsakovas arba VLK), juridinio asmens kodas 191351679, kurios buveinė yra Europos a. 1, Vilnius, atstovaujama direktoriaus Gintaro Kacevičiaus, veikiančio VLK nuostatų pagrindu, ir

**UAB „Marvel Baltic“**, juridinio asmens kodas 303357544, kurios buveinė yra Žalgirio g. 88, Vilnius, atstovaujama direktorės Vilmos Domaševičienės, veikiančios pagal bendrovės įstatus ir 2020 m. lapkričio 16 d. jungtinės veiklos sutartį Nr. AGR201026LVE1v1.0, atstovaujančios ūkio subjektų grupę, kurią sudaro UAB „Marval Baltic“ (Atsakingasis partneris Nr.1) ir UAB „Marval Software Limited“ (Partneris Nr. 2), juridinio asmens kodas 2425318, kurios buveinė yra Stone Lodge, Rothwell Grange, Rothwell Road, Kattering, Northamptonshire NN16 8XF, Anglija (toliau bendrai – Paslaugų teikėjas), toliau kartu vadinamos šalimis, vadovaudamosi:

* Lietuvos Respublikos viešųjų pirkimų įstatymu (toliau – VPĮ);
* Lietuvos Respublikos civiliniu kodeksu (toliau – CK);
* atviro konkurso dėl *Naudotojų aptarnavimo tarnybos informacinės sistemos sukūrimo, įdiegimo ir priežiūros* *paslaugų pirkimo* (pirkimo Nr. 515457) (toliau – Pirkimas) dokumentais, patvirtintais VLK nuolat veikiančios informacinių technologijų viešųjų pirkimų komisijos (toliau – Komisija) 2020 m. spalio 12 d. sprendimu (protokolas Nr. VP-658);
* Paslaugų teikėjo 2020 m. lapkričio 17 d. Pirkimui pateiktu pasiūlymu Nr. PRP201117LVEI (toliau – Pasiūlymas),
* 2021 m. sausio 7 d. Komisijos sprendimu (protokolo Nr. VP-10), sudarė šią *Naudotojų aptarnavimo tarnybos informacinės sistemos sukūrimo, įdiegimo ir priežiūros* *paslaugų* teikimo sutartį (toliau – Sutartis), ir susitarė dėl toliau išvardintų sąlygų.

1. SUTARTIES OBJEKTAS IR DALYKAS
2. Sutarties objektas – naudotojų aptarnavimo tarnybos informacinės sistemos (toliau – NAT IS) sukūrimo, įdiegimo ir priežiūros paslaugos (toliau – Paslaugos), kurių savybės ir detalūs reikalavimai nustatyti Sutarties 1 priede „*Naudotojų aptarnavimo tarnybos informacinės sistemos sukūrimo, įdiegimo ir priežiūros* *paslaugų pirkimo techninė specifikacija*“ (toliau – Techninė specifikacija).
3. Šia Sutartimi Paslaugų teikėjas įsipareigoja už pasiūlytą kainą ir įkainius, nurodytą (-us) Sutarties 2.1 ir 2.2 punktuose, Užsakovui suteikti Paslaugas, o Užsakovas įsipareigoja priimti tinkamai suteiktas Paslaugas ir už jas Pardavėjui sumokėti šioje Sutartyje nustatytą kainą, nustatytais terminais, nustatytomis sąlygomis ir tvarka.

1. SUTARTIES KAINA IR ATSISKAITYMO TVARKA
   1. Bendra Sutarties kaina yra 257 097,00 Eur (du šimtai penkiasdešimt septyni tūkstančiai devyniasdešimt septyni eurai) be pridėtinės vertės mokesčio (toliau – PVM) ir 311 087,37 Eur (trys šimtai vienuolika tūkstančių aštuoniasdešimt septyni eurai 37 ct) su PVM. Į bendrą Sutarties kainą įtraukti visi galimi mokesčiai, todėl Paslaugų teikėjas neturi teisės reikalauti papildomų mokesčių ar kitų išlaidų.
   2. Sutarties kainos detalizavimas:

| **Eil. Nr.** | **Pirkimo objekto pavadinimas** | **Mato**  **vnt.** | **Kiekis** | **Vnt.**  **kaina,**  **Eur**  **be PVM** | **Bendra**  **kaina,**  **Eur**  **be PVM** | **Bendra**  **kaina,**  **Eur su**  **PVM\*** |
| --- | --- | --- | --- | --- | --- | --- |
| *1* | *2* | *3* | *4* | *5* | *6*  *(4x5)* | *7* |
| 1. | Naudotojų aptarnavimo tarnybos informacinės sistemos informacinė valdymo sistema ir jos diegimas\* | vnt. | 1 | 245 097,00 | 245 097,00 | 296 567,37 |
| 1.1. | Sistemos licencijų pateikimas | vnt. | 1 | 83 097,00 | 83 097,00 | 100 547,37 |
| 1.2. | Analizė, paslaugų lygio valdymas, CMDB projektavimas | vnt. | 1 | 27 000,00 | 27 000,00 | 32 670,00 |
| 1.3. | Užklausų, incidentų, saugos incidentų, keitimų valdymas | vnt. | 1 | 67 000,00 | 67 000,00 | 81 070,0 |
| 1.4. | Sąrankos vienetų, įvykių valdymas | vnt. | 1 | 38 000,00 | 38 000,00 | 45 980,00 |
| 1.5. | Priežiūra | vnt. | 1 | 30 000,00 | 30 000,00 | 36 300,00 |
| 2. | Naudotojų aptarnavimo tarnybos informacinės sistemos modifikavimas ir naudotojų konsultavimas po jos priėmimo eksploatuoti | val. | 200\*\* | 60,00 | 12 000,00 | 14 520,00 |
| Bendra kaina (1+2 eilutės stulpeliuose 6 ir 7 nurodytų įkainių suma): | | | | | 257 097,00 | 311 087,37 |

*\*Į šią sumą įeina visos išlaidos ir visi mokesčiai, taip pat ir PVM.*

*\*\* Užsakymus NAT IS modifikavimo ir konsultavimo paslaugoms Sutarties galiojimo laikotarpiu VLK teiks pagal faktinį jų poreikį, t. y. VLK neįsipareigoja išnaudoti visą paslaugoms nurodytą valandų skaičių.*

* 1. Į bendrą Sutarties kainą įeina visos Paslaugų teikėjo patirtos ar galimos patirti išlaidos, susijusios su Paslaugų teikimu, PVM sąskaitų faktūrų per informacinę sistemą „E. sąskaita“ teikimu ir (arba) mokesčiai, įskaitant PVM. Jokios papildomos išlaidos, neįskaičiuotos į Paslaugų kainą, nebus kompensuojamos.
  2. Sutarčiai taikoma fiksuotos kainos kainodara. Sutarties 2.1 punkte numatyta bendra Sutarties kaina ir 2.2 punkte nurodyti Paslaugų įkainiai, negali būti keičiami visą Sutarties galiojimo laikotarpį, išskyrus Viešųjų pirkimų įstatymo 89 straipsnyje nustatytais atvejais arba kai pasikeičia mokesčiai. Mokestis, kuriam pasikeitus bus perskaičiuojama kaina – PVM. Pasikeitus PVM tarifo dydžiui, nesuteiktų Paslaugų kaina keičiama (mažinama arba didinama) proporcingai PVM pasikeitusio tarifo dydžiu. Perskaičiuota kaina taikoma tik toms Paslaugoms, už kurias PVM sąskaita – faktūra išrašoma po naujo PVM tarifo įsigaliojimo dienos. Pasikeitus kitiems mokesčiams Sutarties kaina nebus perskaičiuojama.
  3. Sutartyje numatytas kainos perskaičiavimas įforminamas šalių rašytiniu susitarimu, kuris tampa neatskiriama Sutarties dalimi. Šalis, inicijuojanti kainos keitimą, privalo pateikti tinkamus įrodymus, pagrindžiančius aplinkybių, suteikiančių teisę keisti kainą, egzistavimą.
     1. Į Sutarties kainą įskaičiuota Paslaugų kaina, visos išlaidos ir visi mokesčiai, įskaitant PVM, įskaitant, bet neapsiribojant išlaidomis, susijusiomis su:
     2. dokumentų, kurie numatyti Pirkimo dokumentuose ir Sutartyje, rengimu ir pateikimu;
     3. aprūpinimo priemonėmis, reikalingomis paslaugoms teikti.
  4. Pasibaigus Sutarties terminui, šalys viena kitai privalo įvykdyti savo mokėjimų įsipareigojimus ir atlyginti pagrįstai pagal Sutartį reikalaujamas patirtas išlaidas (esančias Sutarties nutraukimo ar pasibaigimo dieną).
  5. Paslaugų perdavimo - priėmimo akto pasirašymas (kaip numatyta Sutarties 3.2 punkte) yra pagrindas Paslaugų teikėjui pateikti Užsakovui apmokėti PVM sąskaitą (-as) faktūrą (-as) už suteiktas ir perduotas Paslaugas bei Prekes. Paslaugų teikėjas PVM sąskaitas faktūras turi pateikti naudodamasis informacine sistema „E. sąskaita“, kuri pasiekiama adresu [www.esaskaita.eu](http://www.esaskaita.eu).
  6. Užsakovas ne vėliau kaip per 30 (trisdešimt) kalendorinių dienų nuo PVM sąskaitos faktūros gavimo dienos, sumoka Paslaugų teikėjui už Paslaugas.
  7. Visi mokėjimai atliekami eurais.
  8. Užsakovas Paslaugų teikėjui už Paslaugas sumoka pavedimu į Paslaugų teikėjo Sutartyje nurodytą banko sąskaitą.
  9. Apmokėjimas laikomas įvykdytu Užsakovui atlikus mokėjimo pavedimą į Paslaugų teikėjo Sutartyje nurodytą banko sąskaitą.
  10. Apie banko sąskaitos pasikeitimus Paslaugų teikėjas raštu privalo nedelsiant, bet ne vėliau kaip per 1 (vieną) darbo dieną nuo banko sąskaitos pasikeitimo dienos, informuoti Užsakovą.
  11. Pagal Sutarties pobūdį, Užsakovas nenustato tiesioginio atsiskaitymo su subtiekėjais galimybės, numatytos VPĮ 88 straipsnio 2 dalyje.

1. PREKIŲ IR PASLAUGŲ PERDAVIMO IR PRIĖMIMO TVARKA
   1. Paslaugų teikėjas Paslaugas turi teikti šioje Sutartyje numatyta tvarka ir terminais, pagal Techninėje specifikacijoje numatytus reikalavimus.
   2. Užsakovas įsipareigoja pasirašyti Paslaugų teikėjo pateiktą Paslaugų perdavimo – priėmimo aktą per 7 (septynias) darbo dienas arba per tą patį terminą raštu nurodyti trūkumus Paslaugų teikėjui. Jei per šiame punkte nurodytą terminą Užsakovas nepasirašo Paslaugų perdavimo – priėmimo akto arba raštu nenurodo Paslaugų trūkumų, laikoma, kad Paslaugų perdavimo – priėmimo aktas yra pasirašytas. Tinkamai suteiktos Paslaugos perduodamos Sutarties šalims pasirašant Paslaugų perdavimo – priėmimo aktą, kuriame Paslaugų teikėjas nurodo kokios Paslaugos suteiktos:
      1. Paslaugų perdavimo – priėmimo aktą dėl įrangos licencijų perdavimo, taip pat po kiekvieno NAT IS diegimo etapo, jeigu įdiegiamas konkretus NAT IS posistemis ir toks paslaugų teikimo skaidymas buvo numatytas Paslaugų teikėjo pasiūlyme.
      2. Paslaugų perdavimo – priėmimo aktą dėl NAT IS modifikavimo ar konsultavimo paslaugų teikimo, Paslaugų teikėjas pateikia Užsakovui po konkrečių paslaugų suteikimo ir jame nurodo suteiktų paslaugų pavadinimą, sugaištą laiką valandomis.
   3. Paslaugų perdavimo - priėmimo akto pasirašymas yra pagrindas Paslaugų teikėjui pateikti Užsakovui pasirašyti ir apmokėti PVM sąskaitą faktūrą už tinkamai suteiktas Paslaugas.
   4. Jeigu Paslaugų teikėjas sužino, kad Paslaugų rezultatų pateikimas ir (arba) kitų įsipareigojimų vykdymas vėluos ir toks vėlavimas yra tikėtinas ne dėl Paslaugų teikėjo kaltės, jis nedelsdamas apie tai raštu informuoja Užsakovą bei, gavęs Užsakovo rašytinį patvirtinimą, privalo imtis visų reikalingų priemonių tam, kad įsipareigojimų įvykdymas įvyktų kiek galima greičiau.
2. **ŠALIŲ ĮSIPAREIGOJIMAI**
   1. Paslaugų teikėjas įsipareigoja:
      1. už Sutartyje nurodytą kainą teikti Paslaugas, atitinkančias Techninės specifikacijos reikalavimus;
      2. teikti paslaugas Sutartyje ir jos priede nustatytais terminais, tvarka ir sąlygomis
      3. nedelsiant raštu informuoti Užsakovą apie bet kokias aplinkybes, kurios trukdo ar gali trukdyti Paslaugų teikėjui užbaigti Paslaugų teikimą nustatytais terminais;
      4. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą ir apsaugą vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos teisės aktais;
      5. nenaudoti Užsakovo ženklų ar pavadinimo jokioje reklamoje, leidiniuose ar kitur be išankstinio rašytinio Užsakovo sutikimo;
      6. be rašytinio išankstinio Užsakovo sutikimo neatskleisti jokiam kitam asmeniui (išskyrus teisės aktais ir Sutartyje nustatytais atvejais) iš VLK vykdant Sutartį gautos informacijos, duomenų, gautų dokumentų turinio nepriklausomai nuo to, kokiu būdu ir forma (žodine, rašytine, elektronine, kita) tokia informacija Paslaugų teikėjui buvo pateikta. Ši nuostata galioja net ir nutraukus Sutartį ar jai pasibaigus;
      7. užtikrinti, kad Sutarties sudarymo momentu ir visą jos galiojimo laikotarpį Paslaugų teikėjo darbuotojai turėtų reikiamą kvalifikaciją ir patirtį, reikalingą norint teikti Paslaugas, laikytųsi saugaus darbo su informacinėmis sistemomis reikalavimų;
      8. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose;
      9. nutraukus Sutartį ar jai pasibaigus, Paslaugų teikėjas privalo ne vėliau kaip per 30 (trisdešimt) dienų sunaikinti visą iš Užsakovo gautą ar Sutarties vykdymo metu sužinotą informaciją (nepriklausomai nuo jos formos ir turinio), išskyrus, jeigu Lietuvos Respublikos teisės aktai reikalauja, kad tokia informacija būtų išsaugota.
   2. Paslaugų teikėjas turi teisę:
      1. minėti Sutarties vykdymo faktą ir Sutarties objektą savo kvalifikacijos pagrindimo tikslais dalyvaudamas viešuosiuose pirkimuose ir konkursuose;
      2. Sutarties ir jos priedų turinį atskleisti Paslaugų teikėjo bankams, draudimo bendrovėms, auditoriams, advokatams, su kuriais Paslaugų teikėjas yra sudaręs konfidencialios informacijos apsaugos susitarimus.
   3. Užsakovas įsipareigoja:
      1. šioje Sutartyje nustatytomis sąlygomis ir tvarka sumokėti Paslaugų teikėjui Sutartyje nustatytais įkainiais už tinkamai suteiktas Paslaugas;
      2. Paslaugų teikėjui sudaryti visas sąlygas, suteikti reikiamą informaciją ir dokumentus, būtinus Paslaugoms teikti;
      3. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose.
   4. Užsakovas turi teisę:
      1. duoti nurodymus Paslaugų teikėjui ir pateikti papildomus dokumentus, jeigu tai būtina tinkamam šios Sutarties įvykdymui ir (arba) jos trūkumų pašalinimui;
      2. kontroliuoti Paslaugų teikėjo įsipareigojimų pagal šią Sutartį vykdymą;
      3. neapmokėti ne per informacinę sistemą „E. sąskaita“ pateiktų PVM sąskaitų faktūrų;
      4. teikti informaciją apie Sutarties turinį bei ją vykdančių Paslaugų teikėjo ir Užsakovo duomenis asmenims, kurie pagal galiojančius teisės aktus turi teisę tokią informaciją gauti;
      5. turi ir kitas teises, numatytas Sutartyje ir Lietuvos Respublikos galiojančiuose teisės aktuose.
3. ŠALIŲ ATSAKOMYBĖ
   1. Sutarties įvykdymas užtikrinamas Lietuvos Respublikos civiliniame kodekse numatytu prievolių įvykdymo užtikrinimo būdu – netesybomis. Jeigu Paslaugų teikėjas nesuteiks Paslaugų, jas suteiks netinkamai arba kitaip nevykdys Sutartyje nustatytų įsipareigojimų, turės sumokėti 4 000 Eur (keturių tūkstančių eurų) dydžio baudą. Baudos sumokėjimas neturi būti siejamas su visišku Užsakovo patirtų nuostolių atlyginimu ir neatleidžia Paslaugų teikėjo nuo pareigos juos visiškai atlyginti.
   2. Užsakovui per Sutartyje nustatytą terminą nesumokėjus už tinkamai suteiktas ir priimtas Paslaugas, Paslaugų teikėjas, pateikęs rašytinį įspėjimą Užsakovui ir nesumažindamas kitų savo teisių gynimo priemonių, numatytų šioje Sutartyje, gali pareikalauti Užsakovo mokėti 0,02 procentų dydžio delspinigius nuo vėluojamos sumokėti sumos už kiekvieną termino praleidimo dieną.
   3. Jei Paslaugų teikėjas nutraukia Sutartį prieš terminą arba Užsakovui nutraukus Sutartį dėl Paslaugų teikėjo kaltės – šiam nesilaikant Sutarties sąlygų ir joje prisiimtų įsipareigojimų, Paslaugų teikėjas per 7 (septynias) darbo dienas taip pat turi sumokėti Užsakovui 4 000 Eur (keturių tūkstančių eurų) baudą, kurios sumokėjimas neatleidžia Paslaugų teikėjo nuo pareigos atlyginti visus Užsakovo patirtus nuostolius, tiek kiek patirti nuostoliai viršija baudą.
   4. Paslaugų teikėjas neatsako už Užsakovo nuostolius, atsiradusius dėl techninių gedimų ne Paslaugų teikėjo atsakomybėje esančioje infrastruktūroje.
   5. Atskirų Sutarties sąlygų neįvykdymas ar nereikalavimas jų įvykdyti neatleidžia šalių nuo kitų sąlygų vykdymo.
   6. Jei Užsakovas nustato suteiktų Paslaugų teikimo trūkumus arba faktą, jog buvo vėluojama suteikti Paslaugas, Paslaugos iš viso nebuvo suteiktos arba pažeisti kiti sutartiniai įsipareigojimai, surašomas patikrinimo aktas, kurį pasirašo Užsakovo ir Paslaugų teikėjo įgalioti atstovai. Tokiu atveju Užsakovas, nesumažindamas kitų savo teisių gynimo būdų, turi teisę savo pasirinkimu reikalauti:
      1. neatlygintinai ištaisyti nurodytuosius trūkumus per Užsakovo nustatytą terminą;
      2. atlyginti būtinas Užsakovo turėtas išlaidas, ištaisant nustatytus trūkumus savo priemonėmis;
      3. atitinkamai sumažinti atlyginimą už Paslaugas;
      4. sumokėti Sutarties 5.1 ir 5.3 punktuose nustatytą baudą;
      5. nutraukti Sutartį.
4. SUTARTIES GALIOJIMAS IR NUTRAUKIMO PAGRINDAI
   1. Sutartis sudaroma 36 (trisdešimt šešių) mėnesių laikotarpiui.
   2. Sutartis sudaroma 36 (trisdešimt šešių) mėnesių laikotarpiui ir įsigalioja šalims ją pasirašius, Sutartį užregistravus VLK ir galioja Sutarties galiojimo laikotarpiu (iki visiškai įvykdomi šalių įsipareigojimai) arba iki sutarties nutraukimo įstatyme ar šioje Sutartyje nustatytais atvejais.
   3. Sutartis gali būti nutraukiama:
      1. rašytiniu abiejų šalių susitarimu;
      2. vienos iš šalių iniciatyva, apie tai raštu informavus kitą šalį ir pateikus pagrįstus motyvus ne vėliau kaip prieš 30 (trisdešimt) kalendorinių dienų, kai kita Sutarties šalis nevykdo savo įsipareigojimų arba vykdo juos kitomis sąlygomis nei numato Sutartis ir tai yra esminis Sutarties pažeidimas. Esminis Sutarties pažeidimas turi būti suprantamas ir pagal CK 6.217 straipsnio 2 dalies kriterijus;
      3. vienos iš šalių iniciatyva, apie tai raštu informavus kitą šalį, kai nenugalimos jėgos aplinkybės užsitęsia ilgiau kaip 2 (du) mėnesius.
   4. Užsakovas, įspėjęs Paslaugų teikėją ne vėliau kaip prieš 30 (trisdešimt) kalendorinių dienų iki Sutarties nutraukimo, turi teisę vienašališkai nutraukti Sutartį, neatsisakydamas kitų savo teisių gynimo būdų, šiais atvejais:
      1. kai Paslaugų teikėjas bankrutuoja arba yra likviduojamas, su kreditoriais sudaro taikos sutartį, sustabdo ar apriboja ūkinę veiklą arba kai Paslaugų teikėjui iškeliama restruktūrizavimo, bankroto byla, jo atžvilgiu vykdomas bankroto procesas ne teismo tvarka, inicijuotos priverstinio likvidavimo ar susitarimo su kreditoriais procedūros arba jam vykdomos analogiškos pagal šalies, kurioje jis registruotas, įstatymus;
      2. kai keičiasi Paslaugų teikėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties vykdymui;
      3. kai Paslaugų teikėjas be Užsakovo rašytinio leidimo perleidžia savo įsipareigojimus prisiimtus šia Sutartimi arba sudaro subtiekimo (subteikimo) sutartį;
      4. Sutartis buvo pakeista pažeidžiant VPĮ 89 straipsnį;
      5. paaiškėjo, kad Paslaugų teikėjas, su kuriuo sudaryta Sutartis, turėjo būti pašalintas iš pirkimo procedūros pagal VPĮ 46 straipsnio 1 dalį.
   5. Jei Sutartis nutraukiama VLK iniciatyva dėl Paslaugų teikėjo kaltės, VLK patirti nuostoliai gali būti išskaičiuojami iš Paslaugų teikėjui mokėtinų sumų.
   6. Sutartis gali būti nutraukta šalių susitarimu.
   7. Šalys turi teisę vienašališkai nutraukti Sutartį:
      1. jei Sutartis nutraukiama Užsakovo iniciatyva, nesant Paslaugų teikėjo kaltės, apie tokį Sutarties nutraukimą Užsakovas turi pranešti Paslaugų teikėjui prieš 14 (keturiolika) kalendorinių dienų. Užsakovas sumoka Paslaugų teikėjui už visas jam suteiktas Paslaugas iki Sutarties nutraukimo;
      2. jei Sutartis nutraukiama Paslaugų teikėjo iniciatyva, nesant Užsakovo kaltės, apie tokį Sutarties nutraukimą, Paslaugų teikėjas turi pranešti Užsakovui prieš 30 (trisdešimt) kalendorinių dienų iki Sutarties nutraukimo bei šiuo laikotarpiu turi teikti Paslaugas ir sumokėti Sutarties 5.3 punkte numatytą baudą. Užsakovas sumoka Paslaugų teikėjui už visas jam suteiktas Paslaugas iki Sutarties nutraukimo.
   8. Sutartį nutraukus dėl Paslaugų teikėjo kaltės, be jam priklausančio atlyginimo už VLK suteiktas Paslaugas, Paslaugų teikėjas neturi teisės į jokių patirtų nuostolių ar žalos kompensaciją.
   9. Sutartis gali būti nutraukta ir kitais Lietuvos Respublikos teisės aktuose nustatytais atvejais.
5. NENUGALIMOS JĖGOS APLINKYBĖS *(***FORCE MAJEURE)**
   1. Sutarties šalis nėra laikoma atsakinga už bet kokių įsipareigojimų pagal Sutartį neįvykdymą, dalinį neįvykdymą arba netinkamą įvykdymą, jeigu ji įrodo, kad tai įvyko dėl nenugalimos jėgos aplinkybių, kurių Sutarties šalys negalėjo kontroliuoti ir protingai numatyti, išvengti ar pašalinti jokiomis priemonėmis. Nenugalimos jėgos aplinkybėmis laikomos aplinkybės, nurodytos CK 6.212 straipsnyje ir Atleidimo nuo atsakomybės esant nenugalimos jėgos *(*force majeure) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840 „Dėl Atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“. Nustatydamos nenugalimos jėgos aplinkybes, sutarties šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos *(*force majeure) aplinkybes liudijančių pažymų išdavimo tvarkos patvirtinimo“. Esant nenugalimos jėgos aplinkybėms, sutarties šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų sutartinių įsipareigojimų neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas pratęsiamas.
   2. Sutarties šalis, prašanti ją atleisti nuo atsakomybės, privalo pranešti kitai šaliai raštu apie nenugalimos jėgos *(*force majeure) aplinkybes nedelsiant, bet ne vėliau kaip per 7 (septynias) darbo dienas nuo tokių aplinkybių atsiradimo ar paaiškėjimo dienos, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, ir taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.
   3. Pagrindas atleisti Sutarties šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo Sutarties šaliai momento. Jeigu Sutarties šalis laiku neišsiunčia pranešimo arba neinformuoja kitos šalies, ji privalo kompensuoti kitai Sutarties šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
   4. Jei nenugalimos jėgos *(*force majeure) aplinkybės trunka ilgiau kaip 2 (du) mėnesius, tuomet bet kuri šios Sutarties šalis turi teisę nutraukti šią Sutartį įspėdama apie tai kitą Sutarties šalį prieš 10 (dešimt) kalendorinių dienų. Jei pasibaigus šiam 10 (dešimties) kalendorinių dienų terminui nenugalimos jėgos *(*force majeure) aplinkybės vis dar tęsiasi, Sutartis nutraukiama ir šios Sutarties šalys atleidžiamos nuo tolesnio Sutarties vykdymo.
6. KITOS NUOSTATOS
   1. Vykdydamos Sutarties sąlygas, šalys vadovaujasi Lietuvos Respublikos įstatymais ir kitais norminiais teisės aktais.
   2. Bet kokie nesutarimai ar ginčai, kylantys tarp Sutarties šalių dėl Sutarties vykdymo, sprendžiami dvišalių derybų būdu.
   3. Jeigu Sutarties šalims nepavyksta išspręsti ginčo dvišalių derybų būdu per 30 (trisdešimt) dienų nuo derybų pradžios, ginčas spendžiamas Lietuvos Respublikos teismuose pagal VLK buveinės vietą, jei įstatymai nenustato išimtinio bylų teismingumo. Derybų pradžia laikoma diena, kurią viena iš Sutarties šalių pateikė prašymą raštu kitai Sutarties šaliai su siūlymu pradėti derybas.
   4. Nepaisydamos to, kad ginčas yra nagrinėjamas teisme, Sutarties šalys ir toliau vykdo savo sutartinius įsipareigojimus, jeigu nesusitarta kitaip.
   5. Sutarties nuostatos pripažinimas negaliojančia ar prieštaraujančia Lietuvos Respublikos įstatymams ar kitiems teisės aktams neatleidžia Sutarties šalių nuo prisiimtų įsipareigojimų vykdymo. Šiuo atveju tokia Sutarties nuostata turi būti pakeista nuostata, atitinkančia teisės aktų reikalavimus ir kiek įmanoma artimesne Sutarties tikslui bei kitoms jos nuostatoms.
   6. Sutarties sąlygos jos galiojimo laikotarpiu negali būti keičiamos, išskyrus VPĮ 89 straipsnyje numatytus atvejus ir tokias Sutarties sąlygas, kurias pakeitus nebūtų pažeisti VPĮ 17 straipsnyje nustatyti principai ir tikslai.
   7. Visi Sutarties pakeitimai ir papildymai galioja tik tada, kai jie surašyti raštu ir patvirtinti abiejų šalių antspaudais ir atstovų parašais.
   8. Nė viena iš šalių negali be rašytinio kitos šalies sutikimo savo teisių ir pareigų, prisiimtų Sutartimi, perduoti trečiosioms šalims
   9. Sutarties šalys įsipareigoja nedelsdamos, ne vėliau kaip per 1 (vieną) darbo dieną, raštu pranešti viena kitai apie Sutarties 8.12 punkte ir šalių rekvizituose nurodytų duomenų pasikeitimą.
   10. Sutartyje neaptartoms aplinkybėms taikomos CK ir kitų teisės aktų nuostatos.
   11. Sutartis, visi susirašinėjimai ir kiti su sutartimi susiję dokumentai, kuriais Sutarties šalys turi apsikeisti, sudaromi bei vykdomi lietuvių kalba.
   12. Atsakingais už Sutarties vykdymą yra skiriami šie Užsakovo ir Paslaugų teikėjonurodyti asmenys (atsiradus būtinybei, šalių atsakingi asmenys gali būti keičiami ir (ar) skiriami papildomi):

|  | **Užsakovo atsakingi asmenys** | **Paslaugų teikėjo atsakingas asmuo** |
| --- | --- | --- |
| **Vardas, pavardė** | Eimantas Minkevičius | Vilma Domaševičienė |
| **Adresas** | Europos a. 1, 03505 Vilnius | Žalgirio g. 94, 09300 Vilnius |
| **Telefonas** | (8 5) 219 7504 | 8 609 57605 |
| **El. paštas** | [eimantas.minkevicius@vlk.lt](mailto:eimantas.minkevicius@vlk.lt) | [vilma.domaseviciene@marvalbaltic.lt](mailto:vilma.domaseviciene@marvalbaltic.lt) |

* 1. Už Sutarties ir jos pakeitimų paskelbimą pagal Viešųjų pirkimų įstatymo 86 straipsnio 9 dalies reikalavimus atsakingas asmuo, paskirtas Užsakovo vadovo įsakymu.
  2. Sutartis pasirašoma dviem vienodą juridinę galią turinčiais egzemplioriais po vieną kiekvienai šaliai.

1. **SUTARTIES PRIEDAI**
   1. Visi šios Sutarties priedai yra neatskiriama jos dalis.
   2. Sutarties 1 priedas „*Naudotojų aptarnavimo tarnybos informacinės sistemos sukūrimo, įdiegimo ir priežiūros paslaugų pirkimo techninė specifikacija*“, 41 lapas;
   3. Sutarties 2 priedas „Susitarimas dėl duomenų tvarkymo“, 5 lapai.

**SUTARTIES ŠALIŲ REKVIZITAI IR PARAŠAI**

|  |  |
| --- | --- |
| **Užsakovas**  Valstybinė ligonių kasa  prie Sveikatos apsaugos ministerijos  Europos a. 1, 03505 Vilnius  Įmonės kodas 191351679  PVM mokėtojo kodas LT100000950313  AB „Swedbank“, banko kodas 73000  a/s LT147300010125300912  tel. (8 5) 236 4100  el. paštas [vlk@vlk.lt](mailto:vlk@vlk.lt)  Direktorius  Gintaras Kacevičius  ..................................  (parašas) | **Paslaugų teikėjas**  UAB „Marval Baltic“  Žalgirio g. 88, 09303 Vilnius  Įmonės kodas 303357544  PVM mokėtojo kodas LT100008747714  AB SEB bankas , banko kodas 7044  a/s LT257044060007973048  tel. 8 609 57605  el. paštas [info@marvalbaltic.lt](mailto:info@marvalbaltic.lt)  Direktorė  Vilma Domaševičienė  ...................................  (parašas) |