2021 m. \_\_\_\_\_\_\_\_\_d. sutarties Nr. 1SUT-\_\_\_\_\_\_\_\_\_

2 priedas

# SUSITARIMAS DĖL DUOMENŲ TVARKYMO

**Valstybinė ligonių kasa prie Sveikatos apsaugos ministerijos** (toliau – Užsakovas arba VLK), juridinio asmens kodas 191351679, kurios buveinė yra Europos a. 1, Vilnius, atstovaujama direktoriaus Gintaro Kacevičiaus, veikiančio VLK nuostatų pagrindu, ir

**UAB „Marvel Baltic“**,juridinio asmens kodas 303357544, kurios buveinė yra Žalgirio g. 88, Vilnius, atstovaujama direktorės Vilmos Domaševičienės, veikiančios pagal bendrovės įstatus ir 2020 m. lapkričio 16 d. jungtinės veiklos sutartį Nr. AGR201026LVE1v1.0, atstovaujančios ūkio subjektų grupę, kurią sudaro UAB „Marval Baltic“ (Atsakingasis partneris Nr.1) ir UAB „Marval Software Limited“ (Partneris Nr. 2), juridinio asmens kodas 2425318, kurios buveinė yra Stone Lodge, Rothwell Grange, Rothwell Road, Kattering, Northamptonshire NN16 8XF, Anglija**,** (toliau bendrai – Paslaugų teikėjas), toliau kartu vadinamos **šalimis**, o kiekviena atskirai **šalimi,** sudarė šį susitarimą dėl duomenų tvarkymo (toliau – **Susitarimas**).

Šis Susitarimas reguliuoja duomenų patikėjimo tvarkymui santykius, kylančius iš 2021 m. kovo\_\_d. ***Naudotojų aptarnavimo tarnybos informacinės sistemos sukūrimo, įdiegimo ir priežiūros paslaugų teikimo sutarties* Nr. 1SUT-\_\_\_\_\_** (toliau – **Sutartis**), sudarytos tarp Užsakovo ir Paslaugų teikėjo ir yra neatsiejama Sutarties dalis. Susitarimas nepakeičia jokių kitų Sutarties nuostatų, sąlygų ar terminų, išskyrus tuos atvejus, kurie specialiai aptarti šiame Susitarime. Tuo atveju, jeigu Sutartyje ir šiame Susitarime išdėstytos asmens duomenų tvarkymo sąlygos tarpusavyje prieštarauja, Šalys vadovaujasi šio Susitarimo nuostatomis.

Pagal šį Susitarimą **Užsakovas yra duomenų valdytojas**, o **Paslaugų teikėjas yra duomenų tvarkytojas**.

Šalys, vykdydamos Susitarimą, vadovaujasi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – BDAR), Lietuvos Respublikos asmens duomenų teisinės apsaugos įstatymu (aktualia redakcija), Lietuvos Respublikos pacientų teisių ir žalos sveikatai atlyginimo įstatymu, kitais teisės aktais, reglamentuojančiais asmens duomenų tvarkymą (toliau kartu – **Asmens duomenų apsaugos teisės aktai**).

**Sąvokos:**

**Duomenys** – VLK valdomi duomenys, įskaitant konfidencialius ir asmens duomenis.

**Paslaugos** – Paslaugų teikėjo Užsakovui pagal Sutartį teikiamos naudotojų aptarnavimo tarnybos informacinės sistemos (toliau – NAT IS) sukūrimo, įdiegimo ir priežiūros paslaugos (toliau – Paslaugos).

**Susitarima**s **–** šis dokumentas, kuriuo remiantis pavedama tvarkyti Duomenis, kuriame nurodomas patikėtų duomenų tvarkymo tikslas, jo pobūdis, patikėtų duomenų rūšis, tvarkymo laikotarpis ir vieta, aprašomos patikėtų duomenų tvarkymo techninės ir organizacinės priemonės.

Susitarime pateikiamos sąvokos, prasidedančios didžiąja raide, suprantamos taip, kaip jos apibrėžtos šiame Susitarime ir/ar Sutartyje. Kitos Susitarime vartojamos sąvokos suprantamos taip, kaip jos apibrėžtos Asmens duomenų apsaugos teisės aktuose.

1. **DUOMENŲ TEIKIMO TVARKYMUI PAGRINDAS IR TIKSLAS**
   1. Duomenys Paslaugų teikėjui bus patikėti tvarkymui tik Sutarties vykdymo pagrindu.
   2. Paslaugų teikėjas iš Užsakovo patikėtus tvarkymui Duomenis naudoja tik Sutartyje nurodytų Paslaugų teikimo tikslu.
2. **ŠALIŲ TEISĖS IR PAREIGOS**
   1. Užsakovas, Paslaugų teikėjui patikėdamas tvarkyti Duomenis, sutinka ir įsipareigoja:
      1. patikėti tvarkyti tik tuos Duomenis, kurie yra reikalingi Paslaugoms teikti;
      2. užtikrinti, kad tvarkomi duomenys surinkti ir tvarkomi teisėtai ir, kad toks Duomenų tvarkymas pagal šį Susitarimą atitiks Asmens duomenų apsaugos teisės aktų reikalavimus;
      3. tvarkyti duomenis tik Susitarime ir Asmens duomenų apsaugos teisės aktuose numatyta tvarka.
   2. Paslaugų teikėjas, tvarkydamas Duomenis, sutinka ir įsipareigoja:
      1. tvarkyti Duomenis tik šiame Susitarime numatytais tikslais ir griežtai laikantis Susitarimo 4 skyriuje nurodytų reikalavimų;
      2. užtikrinti, kad Duomenų tvarkymas bus vykdomas laikantis Asmens duomenų apsaugos teisės aktų reikalavimų;
      3. užtikrinti, kad Paslaugų teikėjo darbuotojai ir kiti asmenys, kuriuos Paslaugų teikėjas pasitelkia duomenų tvarkymui, būtų įsipareigoję pasirašytinai laikytis konfidencialumo ir duomenų saugumo užtikrinimo reikalavimų, kurie atitiktų Asmens duomenų apsaugos teisės aktų reikalavimus;
      4. turėti tinkamas technines ir organizacines apsaugos priemones, užtikrinančias tokį saugumo lygį, kuris atitiktų galimas rizikas, apsaugančias ir padedančias įgyvendinti duomenų subjektų teises bei leidžiančias tvarkyti duomenis griežtai laikantis Asmens duomenų apsaugos teisės aktų reikalavimų.
      5. nedelsdamas informuoti Duomenų valdytoją, jei, jo nuomone, Duomenų valdytojo nurodymas pažeidžia Asmens duomenų apsaugos teisės aktus, nurodydamas galimas pasekmes bei pasiūlydamas sprendimus.
   3. Šalys sutaria bendradarbiauti tarpusavyje ir teikti viena kitai pagalbą gavus duomenų subjektų ir/arba kompetentingų institucijų prašymus ar paklausimus, susijusius su duomenimis/asmens duomenimis, patikėtais tvarkyti pagal šį Susitarimą.
   4. Jei dėl kokių nors priežasčių bet kuri iš Šalių negali vykdyti šio Sutarimo sąlygų, ji privalo nedelsiant apie tai informuoti kitą Šalį.
3. **ATSAKOMYBĖ** 
   1. Šalys atsakingos viena kitai už tiesiogiai patirtus nuostolius, kilusius dėl vienos iš Šalių Susitarimo nuostatų pažeidimo. Šalys susitaria, jog bendra tiesioginių nuostolių suma negali viršyti 40.000 (keturiasdešimt tūkstančių) eurų sumos. Netiesioginių nuostolių Šalys viena kitai neatlygina, išskyrus Lietuvos Respublikos civilinio kodekso 6.252 straipsnio 1 dalyje įtvirtintas išimtis.
   2. Užsakovas visa apimtimi išlieka patikėtų Duomenų valdytojas. Užsakovas yra atsakingas už prieigos prie patikėtų tvarkyti Duomenų Paslaugų teikėjui būdo pasirinkimą. Užsakovas prisiima visus galimus nuostolius, kurie gali kilti iš netinkamo prieigos prie esančių Duomenų Paslaugų teikėjui būdo pasirinkimo.
   3. Paslaugų teikėjas Duomenis tvarko tik Paslaugų teikimo pagal Sutartį Užsakovui tikslu. Paslaugų teikėjas prisiima visus galimus nuostolius, kurie gali kilti iš netinkamo esančių Duomenų naudojimo (tvarkymo).
   4. Šalys neatsako už bet kurios iš savo prievolių nevykdymą, jei įrodo, kad toks nevykdymas buvo sąlygotas aplinkybės, kurios Šalis negalėjo kontroliuoti, ir kad nebuvo galima jos numatyti arba išvengti ar įveikti tos aplinkybės ar jos pasekmių (*nenugalima jėga*). Visais atvejais Šalis turi informuoti kitą Šalį apie nenugalimos jėgos aplinkybes ir, jeigu taikoma, Sutarties vykdymo sustabdymą, nedelsiant, bet ne vėliau kaip per 7 (septynias) darbo dienas nuo aplinkybių atsiradimo dienos.
4. **DUOMENŲ PATIKĖJIMO TVARKYMUI TVARKA**

|  |  |
| --- | --- |
| **Teisinis pagrindas** | Sutarties vykdymas |
| **Tvarkymo tikslai** | NAT IS sukūrimo, įdiegimo ir priežiūros paslaugos nurodytos Sutarties 1 priede, teikimo Asmens duomenys bus tvarkomi tol, kol bus teikiamos paslaugos pagal Sutartį. |
| **Tvarkomų duomenų kategorijos** | Asmenų ar atstovų, atstovaujančių Sutarties šalims, duomenys: vardas, pavardė; kontaktiniai duomenys (darbo telefono numeris, darbo elektroninis paštas, darbovietės adresas); užimamos pareigos; įgaliojimų (atstovavimo) duomenys, įskaitant atstovų asmens kodus, adresus; šalių vardu ir interesais vykdomas susirašinėjimas, ar kiti duomenys su kuriais šalys susipažino, ar kurie buvo suformuoti Sutarties vykdymo metu.  Kita konfidenciali informacija/dokumentai, nurodyta/ti VLK Informacinės saugos nuostatuose. |
| **Duomenų subjektų kategorijos** | Užsakovo darbuotojai, klientai, Paslaugų teikėjo darbuotojai, teikiantys Paslaugas, ir kiti. |
| **Duomenų patikėjimo tvarkyti sąlygos** | Užsakovas Duomenis (esančius NAT IS) leidžia tvarkyti tik Paslaugų teikėjo už Sutarties vykdymą atsakingiems asmenims.  Užsakovas užtikrina Duomenų apsaugą leisdamas Paslaugų teikėjui prieigą patikėtiems Duomenims tvarkyti tik jungiantis per administratorių veiksmų kontrolės informacinę sistemą ir pasirašius konfidencialumo pasižadėjimą.  Paslaugų teikėjas privalo užtikrinti duomenų apsaugą organizacinėmis ir techninėmis priemonėmis, kurios atitiktų grėsmes ir patikėtų duomenų kategorijas. Paslaugų teikėjas privalo įsipareigoti saugoti duomenis, kad jie nebūtų atskleisti neįgaliotiems asmenims arba neįgalioti asmenys prie jų neprieitų, jie nebūtų perimti neįgalioto asmens, tvarkomi pažeidžiant galiojančių asmens duomenų apsaugos įstatymų nuostatas, nebūtų pakeisti, prarasti, sugadinti. |
| **Taikomos techninės, organizacinės ir kitos saugumo priemonės** | Įgyvendinant BDAR nuostatas, VLK yra paskirtas duomenų apsaugos pareigūnas, kuris prižiūri atitiktį BDAR nuostatoms, teikia išvadas, konsultuoja duomenų saugos klausimais ir atlieka kitas BDAR nurodytas funkcijas.  Įgyvendinant BDAR nuostatas, Paslaugų teikėjas privalo paskirti duomenų apsaugos pareigūną (jei to reikalauja teisės aktai), kuris prižiūrėtų atitiktį BDAR nuostatoms, teiktų išvadas, konsultuotų duomenų saugos klausimais ir atliktų kitas BDAR nurodytas funkcijas.  Užtikrinamas tinkamas techninės įrangos saugojimas ir priežiūra, informacinių sistemų priežiūra, tinklo valdymas, naudojimosi internetu saugumas, kompiuterinės įrangos apsauga nuo kenksmingos programinės įrangos.  Užsakovas trečiųjų šalių (Paslaugų teikėjų) darbuotojų prisijungimui naudoja privilegijuotųjų naudotojų valdymo ir stebėjimo sistemą, t. y. visi Paslaugų teikėjo darbuotojų veiksmai VLK informacinėse sistemose yra fiksuojami ir atsekami, o prisijungimai suteikiami konkrečiam Paslaugų teikėjo darbuotojui.  Paslaugų teikėjas užtikrina, kad suteiktais prisijungimų duomenimis negalėtų pasinaudoti kiti asmenys. |
| **Duomenų saugojimo laikotarpis** | Užsakovas, patikėdamas tvarkyti Paslaugų teikėjui Duomenis, reikalingus Paslaugoms teikti, nustato, kad šių Duomenų saugojimo terminas - Paslaugų teikimo laikotarpis, o nutraukus Sutartį ar jai pasibaigus, Paslaugų teikėjas privalo ne vėliau kaip per 30 (trisdešimt) dienų sunaikinti visą iš Užsakovo gautą ar Sutarties vykdymo metu sužinotą informaciją (nepriklausomai nuo jos formos ir turinio), išskyrus, jeigu Lietuvos Respublikos teisės aktai reikalauja, kad tokia informacija būtų išsaugota (kaip tai numatyta Sutarties 4.1.9 papunktyje).  Paslaugų teikimo laikotarpiu Paslaugų teikėjas negali kaupti ir savo informacinėse sistemose ar kitose elektroninėse laikmenose saugoti jiems pagal Sutartį (teikiant Paslaugas) patikėtų tvarkyti Duomenų/asmens duomenų, jeigu pagal Sutartį nėra nurodyta kitaip. |

1. **ASMENS DUOMENŲ TVARKYMO SAUGUMAS**
   1. Duomenų valdytojas atlieka rizikos įvertinimą fizinių asmenų teisėms ir laisvėms bei parenka technines ir organizacines priemones, kad būtų užtikrintas rizikas atitinkančio lygio saugumas. Priklausomai nuo rizikos įvertinimo, priemonės rizikų mažinimui gali apimti:
      1. pseudonimų suteikimą asmens duomenims ir jų šifravimą;
      2. gebėjimą užtikrinti nuolatinį duomenų tvarkymo sistemų ir paslaugų konfidencialumą, vientisumą, prieinamumą ir atsparumą;
      3. gebėjimą laiku atkurti sąlygas ir galimybes naudotis asmens duomenimis fizinio ar techninio incidento atveju;
      4. reguliarų techninių ir organizacinių priemonių, kuriomis užtikrinamas duomenų tvarkymo saugumas, tikrinimo, vertinimo ir veiksmingumo vertinimo procesą.
   2. Duomenų tvarkytojas taip pat atlieka rizikos įvertinimą fizinių asmenų teisėms ir laisvėms, kuris gali kilti tvarkant asmens duomenis, ir įgyvendina priemones, kurios galėtų sumažinti riziką. Duomenų valdytojas, Duomenų tvarkytojui pateikus rašytinį prašymą, ne vėliau kaip per 30 kalendorinių dienų pateikia Duomenų tvarkytojui visą informaciją, reikalingą įvertinti šias rizikas.
   3. Įvykus duomenų saugumo incidentui, apie duomenų saugumo incidentus ir saugumo priemones, kurių imtasi siekiant apsaugoti asmens duomenis, nedelsiant informuojamas duomenų apsaugos pareigūnas.
   4. Duomenų tvarkytojas padeda Duomenų valdytojui užtikrinti BDAR 32 str. nustatytų prievolių įgyvendinimą, pateikdamas Duomenų valdytojui informaciją apie technines ir organizacines priemones, kurias Duomenų tvarkytojas jau taiko pagal BDAR 32 str., taip pat kitą informaciją, reikalingą Duomenų valdytojui, kad pastarasis galėtų įgyvendinti savo prievoles.
   5. Duomenų Tvarkytojas įsipareigoja suteikti Duomenų valdytojui reikiamą pagalbą atliekant Poveikio duomenų apsaugai vertinimą, įskaitant visos vertinimui reikalingos techninės ir kitos turimos informacijos apie Duomenų tvarkytojo atliekamą ar planuojamą atlikti Duomenų valdytojo valdomų duomenų tvarkymą, pateikimą Duomenų valdytojui ir konsultavimą šiais klausimais. Duomenų valdytojui konsultuojantis su Valstybine duomenų apsaugos inspekcija Duomenų tvarkytojas turi suteikti visą reikiamą turimą informaciją, kuri reikalinga konsultavimuisi.
2. **PRANEŠIMAS APIE ASMENS DUOMENŲ PAŽEIDIMĄ** 
   1. Duomenų tvarkytojas, ne vėliau kaip per 24 valandas nuo tada, kai jis sužinojo apie asmens duomenų saugumo pažeidimą, pateikia Duomenų valdytojui šio Susitarimo 6.2 punkte nurodytą pranešimą apie Duomenų saugumo pažeidimą elektroniniu paštu už Sutarties vykdymą atsakingam asmeniui nepriklausomai nuo to, ar pažeidimas gali kelti pavojų fizinių asmenų teisėms ir laisvėms, kad Duomenų valdytojas galėtų įgyvendinti savo pareigą pranešti Valstybinei duomenų apsaugos inspekcijai apie asmens duomenų saugumo pažeidimą.
   2. Duomenų tvarkytojas padeda Duomenų valdytojui teikiant pranešimą Valstybinei duomenų apsaugos inspekcijai apie asmens duomenų saugumo pažeidimą, pateikdamas šią informaciją Duomenų valdytojui:
      1. asmens duomenų saugumo pobūdis, paveiktų duomenų subjektų kategorijos ir skaičius, asmens duomenų kategorijos, mastas;
      2. tikėtinos asmens duomenų saugumo pažeidimo pasekmės;
      3. priemonių, kurių buvo ar bus imtasi, siekiant pašalinti asmens duomenų saugumo pažeidimą ir sumažinti neigiamas jo pasekmes, aprašymas.
   3. Duomenų tvarkytojas turi dokumentuoti visus asmens duomenų saugumo pažeidimus, įskaitant su asmens duomenų saugumo pažeidimu susijusius faktus, jo poveikį ir taisomuosius veiksmus, kurių buvo imtasi. Duomenų valdytojui pareikalavus, Duomenų tvarkytojas turi pateikti šiuos dokumentus Duomenų valdytojui susipažinti, ypatingai, kai to reikalauja Valstybinė duomenų apsaugos inspekcija (priežiūros institucija).
3. **BENDROSIOS NUOSTATOS**
   1. Susitarimas įsigalioja nuo Sutarties įsigaliojimo dienos ir galioja tol, kol galioja arba yra taikoma Sutartis, taip pat pasibaigus Sutarčiai tiek, kiek reikia tinkamai atlikti likusius su duomenų susijusius įsipareigojimus.
   2. Susitarimas sudaromas, aiškinamas ir vykdomas pagal Lietuvos Respublikos teisę.
   3. Visi ginčai ar pretenzijos, kylantys dėl Susitarimo vykdymo, bus sprendžiami pagal Sutartyje įtvirtintas ginčų sprendimo taisykles.
   4. Susitarimui taikomos visos bendrosios Sutarties nuostatos. Esant prieštaravimų tarp Susitarimo sąlygų ir kitų tarp Šalių sudarytų susitarimų, susijusių su Sutartimi, sąlygų, bus taikomos Susitarimo nuostatos.

**SUTARTIES ŠALIŲ REKVIZITAI IR PARAŠAI**

|  |  |
| --- | --- |
| **UŽSAKOVAS**  Valstybinė ligonių kasa  prie Sveikatos apsaugos ministerijos  Europos a. 1, 03505 Vilnius  Įmonės kodas 191351679  PVM mokėtojo kodas LT100000950313  AB „Swedbank“, banko kodas 73000  a/s LT14 7300010125300912  tel. (8 5) 236 4100  el. paštas [vlk@vlk.lt](mailto:vlk@vlk.lt)  Direktorius  Gintaras Kacevičius | **PASLAUGŲ TEIKĖJAS**  UAB „Marval Baltic“  Žalgirio g. 88, 09303 Vilnius  Įmonės kodas 303357544  PVM mokėtojo kodas LT100008747714  AB SEB bankas , banko kodas 7044  a/s LT257044060007973048  tel. 8 609 57605  el. paštas [info@marvalbaltic.lt](mailto:info@marvalbaltic.lt)  Direktorė  Vilma Domaševičienė |